Diari Oficial de la Generalitat Valenciana


Sumari del DOGV 3639, del 03-12-1999 (1999/10585)

ACORD de 23 de novembre de 1999, del Govern Valencià, pel qual es declara d'interés comunitari la sol·licitud del senyor Antonio Peiró Camaró Rodríguez, en nom i representació de la mercantil Peiró Camaró, SA, pel procediment extraordinari de l'article 20 de la Llei del Sòl No Urbanitzable 4/1992, per a la construcció d'una central hortofructícola al polígon 2, partida la Torre, parcel·la 1 i altres, del terme municipal de Guardamar.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3639

Data del DOGV
:   03-12-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10150


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 23 de novembre de 1999, del Govern Valencià, pel qual es declara d'interés comunitari la sol·licitud del senyor Antonio Peiró Camaró Rodríguez, en nom i representació de la mercantil Peiró Camaró, SA, pel procediment extraordinari de l'article 20 de la Llei del Sòl No Urbanitzable 4/1992, per a la construcció d'una central hortofructícola al polígon 2, partida la Torre, parcel·la 1 i altres, del terme municipal de Guardamar. [1999/S10170]
  
El Govern Valencià, en la reunió del dia 23 de novembre de 1999, adoptà l'acord següent:
  
Antecedents de fet
  
Primer
  
El dia 29 de maig de 1998, va entrar en la Comissió Territorial d'Urbanisme de València la sol·licitud formulada pel senyor Antonio Peiró Camaró en nom i representació de la mercantil Peiró Camaró, SA, de la declaració d'interés comunitari d'una actuació integral, consistent en la implantació d'una central hortofructícola al polígon 2, partida la Torre, parcel·la 1 i altres, del terme municipal de Guardamar.
  
El 15 de juny de 1998 es va revisar la documentació de l'expedient i es va requirir l'interessat perquè la completara en els termes indicats en l'article 20 de la Llei de Sòl No Urbanitzable, i es va donar audiència al mateix Ajuntament de Guardamar com a municipi afectat per l'actuació i als municipis de la zona (Gandia i Daimús).
  
El 24 de juny de 1998 es va completar la documentació sol·licitada.
  
El 15 de juny de 1998 es van sol·licitar informes de la Conselleria d'Obres Públiques, Urbanisme i Transports (d'ara endavant COPUT), Oficina del Pla de Carreteres, Servei d'Explotació de Vies i Obres de la Diputació Provincial i es va trametre l'estudi d'impacte ambiental a la Direcció General de Desenvolupament Sostenible de la Conselleria de Medi Ambient a fi que emetera la declaració d'impacte ambiental corresponent.
  
El 5 de juny de 1998 es va sol·licitar informe a la Direcció Territorial d'Agricultura de la Conselleria d'Agricultura, Pesca i Alimentació, Direcció General de Transports de la COPUT, Conselleria d'Economia, Hisenda i Administració Pública, serveis territorials de l'Agència Valenciana de Turisme Oficina del Pla de Carreteres de la Direcció General d'Obres Públiques de la COPUT, Direcció Territorial de Medi Ambient i Servei Territorial d'Indústria.
  
De tots aquests, s'ha rebut l'informe de:
  
- Ajuntament de Guardamar, de 6 de juliol de 1998, de caràcter favorable a l'actuació.
  
- Diputació Provincial, de 29 de juliol de 1998, en què indica determinats aspectes en relació amb la rotonda d'accés a l'actuació que ha de construir el promotor.
  
- Divisió de Carreteres de la Direcció General d'Obres Públiques de la COPUT, de 17 de juliol de 1998, de caràcter favorable.
  
- Ajuntament de Daimús, de 2 de juliol de 1998, que indica principalment que en aquest municipi hi ha un sector de sòl urbanitzable industrial de 60.000 m2 sense pla parcial aprovat.
  
- Ajuntament de Daimús, de 4 de desembre de 1998, per mitjà del qual reitera l'oposició a l'actuació.
  
- Ajuntament de Guardamar, de 14 de maig de 1999, pel qual es contesten les al·legacions presentades conjuntament per diferents propietaris inclosos en l'àmbit de l'actuació.
  
Segon
  
La comissió informativa de la Comissió Territorial d'Urbanisme de València, en la sessió del dia 20 de juliol de 1998, va acordar suspendre la tramitació de l'expedient i traslladar al promotor i a l'Ajuntament de Guardamar l'informe emés per l'Ajuntament de Daimús, de 2 de juliol de 1998, i els va concedir un tràmit d'audiència, en el qual aquests van presentar al·legacions.
  
Tercer
  
El dia 8 d'octubre de 1998 el conseller d'Obres Públiques, Urbanisme i Transports va resoldre admetre a tràmit l'expedient de referència i va ordenar el sotmetiment de l'expedient al tràmit d'informació pública pel termini de 20 dies simultàniament a la convocatòria per a la presentació d'iniciatives alternatives a la que ha originat el procediment.
  
Amb aquesta finalitat, es van publicar sengles anuncis en el Diari Oficial de la Generalitat Valenciana, d'1 de desembre de 1998 i en el periòdic Las Provincias, de 9 de novembre de 1998. Es va presentar un escrit d'al·legacions subscrit per set persones conjuntament, però cap alternativa a l'expedient en qüestió, segons acredita en la diligència emesa la cap de negociat del Registre dels serveis territorials d'Urbanisme, de 21 de gener de 1999.
  
Quart
  
La documentació presentada consta de memòria, ordenances reguladores de l'edificació, justificació de la solució adoptada per als accessos, estudi econòmic, avaluació de les obres d'urbanització, plànols d'ordenació i informació i estudi d'impacte ambiental.
  
Cinqué
  
El dia 20 d'abril de 1999, la Direcció General de Desenvolupament Sostenible (Conselleria de Medi Ambient) va emetre declaració d'impacte ambiental, en la qual es va considerar acceptable, des del punt de vista ambiental l'actuació sol·licitada però subjectant-la a determinats condicionants.
  
Sisena
  
La comissió informativa de la Comissió Territorial d'Urbanisme de València, el 20 de maig de 1999, va informar favorablement sobre l'aprovació de la present declaració d'interés comunitari pel procediment extraordinari, en sòl no urbanitzable del terme municipal de Guardamar.
  
Seté
  
El conseller d'Obres Públiques, Urbanisme i Transports va emetre informe favorable sobre la present declaració d'interés comunitari per mitjà de la resolució de 18 de juny de 1999.
  
Fonaments de dret
  
Primer
  
Constitueix l'objecte d'aquest expedient l'ordenació i definició de l'ús i aprofitament urbanístic del projecte per a la implantació d'una central hortofructícola sobre una superfície d'actuació de 80.667 m2, situada a l'extrem nord-oest del terme municipal de Guardamar, al costat de la carretera VV-1061.
  
La parcel·la té una superfície de 79.390 m2, l'edificació projectada té un total de 15.837 m2, i està envoltada de vials i zona de maniobra interior, així com zones d'aparcament. Els accessos exteriors de la zona d'actuació són de 1.277,56 m2.
  
Es distingeixen dins d'aquesta les zones següents: zona edificable (ús específic de manipulació i comercialització de cítrics), zona de conreus, zones verdes i aparcaments.
  
L'actuació l'interés comunitari de la qual se sol·licita, ateses les seues característiques, superfície necessària per al desenvolupament de l'actuació superior a 4 hectàrees i construcció superior a 8.000 m2, constitueix una actuació integral en si mateix considerada que fa impossible que es puga ubicar en sòls urbans, urbanitzables o aptes per a la urbanització previstos pels planejaments vigents dels municipis de la zona. De manera que la seua ordenació i aprofitament urbanístic s'ha de resoldre en els termes que estableix l'article 20 de la Llei 4/1992, de 5 de juny, de la Generalitat Valenciana sobre Sòl No Urbanitzable, ja que es tracta d'una activitat industrial, consistent en la implantació d'una central hortofructícola, que requereix una superfície ocupada superior als quaranta mil metres quadrats, per la qual cosa només es pot autoritzar la implantació en el sòl no urbanitzable com una actuació integral a través del procediment extraordinari de declaració d'interés comunitari.
  
Segon
  
Respecte al procediment, s'han observat en el present cas les prescripcions legals que exigeix l'esmentada Llei valenciana del Sòl No Urbanitzable i la documentació de l'expedient està completa en els termes requerits en l'article 20.2, segon paràgraf, de l'esmentada Llei 4/1992 i la vigent legislació d'impacte ambiental.
  
Tercer
  
L'actuació integral projectada, per les mateixes dimensions constitueix un element influent en l'estructura territorial. Es proposa un emplaçament en l'extrem nord-oest del terme municipal, al costat de la carretera VV-1061.
  
L'accés a l'actuació es realitzarà a través d'una rotonda de 26m de diàmetre en la carretera VV-1061 Natzaret-Oliva., que també servirà d'accés al nucli urbà de Guardamar i a la platja. Des d'aquesta rotonda es planteja un vial que donarà accés a la parcel·la industrial.
  
L'activitat es planteja com una actuació integral que resol en si mateix el seu acoblament territorial, de manera que garanteix la solució dels serveis sense que, d'altra banda, s'ocasionen sobrecàrregues en el funcionament normal de les xarxes de serveis generals. En aquest punt es justifica en relació amb el proveïment d'aigua potable per al consum humà la seua realització mitjançant la connexió amb la xarxa municipal, mentre que l'aigua que s'ha de subministrar per al procés industrial procedirà d'un pou situat en la mateixa parcel·la.
  
Per a l'evacuació d'aigües residuals es preveu la construcció d'una depuradora dins de la mateixa parcel·la, mentre que les aigües produïdes pel mateix procés industrial es reutilitzaran per al reg de jardins i conreus de la parcel·la. Respecte al subministrament d'energia elèctrica, aquest està previst mitjançant un transformador a la parcel·la, i enllumenat exterior.
  
Quart
  
Respecte al règim de deures i cessions, d'acord amb l'article 20 de la Llei 4/1992, la promotora ha assumit les càrregues i obligacions pròpies d'un adjudicatari d'un programa d'actuació urbanística. En el present cas es planteja acollir-se a les possibilitats de substitució que permet la pròpia Llei de Sòl No Urbanitzable en els termes que a continuació s'esmenten:
  
Es planteja la substitució de la cessió de dotacions públiques i la cessió d'aprofitament per la cessió dels terrenys necessaris per a executar determinades actuacions viàries previstes en la població, obertura del tram d'accés a la platja i carrer de connexió amb la població, desviament del camí del Cementeri, i ampliació de l'accés al camí des de la carretera VV-1061. No obstant això, com la superfície d'aquests terrenys no compensa la totalitat de les cessions exigibles, falten 1.479 m2, s'estableix una valoració de 1.400 pessetes/ m2, amb la qual cosa quedaria una compensació econòmica addicional de 2.070.124 pessetes.
  
Cinqué
  
A l'hora de definir l'adequació de l'actuació a l'ordenació territorial i urbanística cal tenir en compte els informes sectorials favorables de les administracions que es troben afectades per l'actuació i principalment dels òrgans mediambientals per mitjà de declaració d'impacte ambiental (Direcció General de Desenvolupament Sostenible) i del Servei d'Explotació de la Diputació de València. Tanmateix es presenten una sèrie d'al·legacions que es concreten en:
  
- L'existència en les zones i municipis veïns a Guardamar sòls urbans i urbanitzables capacitats per a ubicar les obres, el trànsit de vehicles, la utilització del pou que hi ha a la parcel·la, la innecessarietat d'aquesta nova instal·lació per a Guardamar, el caràcter del sòl no urbanitzable amb especial protecció dels usos agrícoles i la inexistència de l'interés social de l'actuació.
  
Tanmateix, cal argumentar davant d'aquestes, tant la referència a la declaració favorable d'impacte ambiental quant a la qualificació del sòl i al proveïment d'aigua i, d'altra banda, l'Ajuntament i el promotor indiquen que el consum en època estiuenca serà mínim i el pou que s'ha d'utilitzar servirà només la finca objecte d'aquesta actuació, com la falta de justificació d'aquestes indicades zones de sòl urbà i urbanitzable, i es remeten per a la resta de les al·legacions al que ja s'ha indicat en la tramitació del procediment, especialment quant als problemes del trànsit, que quedaria resolt amb l'accés per la nova rotonda.
  
Per la qual cosa s'han de desestimar les al·legacions presentades.
  
Així mateix, els membres de la comissió informativa de la Comissió Territorial d'Urbanisme manifesten la conveniència de precisar que correspondrà a l'administració municipal l'exercici, si s'escau, de la potestat expropiatòria prevista en l'article 20 de la Llei de Sòl No Urbanitzable.
  
Sisé
  
El Govern Valencià és competent per a l'aprovació de l'ordenació i definició de l'ús i aprofitament urbanístic de la present actuació integral, en virtut del que estableix l'apartat segon de l'article 20 de la Llei 4/1992, de 5 de juny, de la Generalitat Valenciana, sobre Sòl no Urbanitzable.
  
De conformitat amb el que estableixen els preceptes legals esmentats i concordants de general i pertinent aplicació i a proposta del conseller d'Obres Públiques, Urbanisme i Transports, el Govern Valencià,
  
ACORDA
  
Primer
  
L'aprovació definitiva de l'ordenació urbanística relativa a l'atribució d'ús i aprofitament sol·licitat per la mercantil Peiró Camaró, SA, d'una actuació integral consistent en la construcció d'una central hortofructícola, a les parcel·les 1 i altres, polígon 2, partida la Torre, en sòl classificat com no urbanitzable, en el terme municipal de Guardamar, com a actuació integral d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
Aquesta ordenació i declaració d'interés comunitari, així com l'adjudicació a què es fa referència en el següent apartat II, se subjectaran a les condicions especials establertes en el present acord.
  
L'aprovació de l'actuació integral comportarà, als efectes expropiatoris, la declaració d'interés social i de la necessitat d'ocupació dels terrenys que, d'acord amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i seran a càrrec seu el pagament dels preus justs que s'han de pagar, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar aquesta actuació integral a favor de l'entitat Peiró Camaró, SA, a la qual s'atorga la legitimació necessària, als efectes de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació de l'esmentada central hortofructícola.
  
Tercer
  
Condicionar i vincular aquesta adjudicació i legitimació al fet que el promotor designat complesca i satisfaça, en la seua totalitat, totes les obligacions i càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?a favor de l'ajuntament- per a sufragar actuacions urbanístiques públiques. L'incompliment o no satisfacció d'aquestes obligacions determinarà la caducitat d'aquesta adjudicació i, si s'escau, de la mateixa declaració d'interés comunitari que té per objecte.
  
Quart
  
El promotor haurà de garantir, davant l'Ajuntament de Guardamar la correcta i puntual execució de la implantació en què consisteix aquesta actuació integral per un import d'un 7% del cost total dels serveis i obres d'urbanització previstos. Aquesta garantia financera i personal de promoció s'haurà de prestar per mitjà d'aval, fiança o dipòsit de valors, abans del començament de les obres.
  
Cinqué
  
Qualsevol canvi que es produesca en la titularitat de la promoció de l'actuació integral necessitarà l'autorització prèvia del Govern Valencià.
  
Sisé
  
L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, comptador des de la publicació en el Diari Oficial de la Generalitat Valenciana, l'interessat no ha sol·licitat, en condicions d'obtenir-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que indique la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, si arriba el cas el conseller d'Obres Públiques, Urbanisme i Transports, al qual aquest acord confereix les facultats necessàries amb aquesta finalitat, previ expedient instruït amb l'audiència de l'interessat i de l'Ajuntament de Guardamar. Aquesta declaració, si es produeix, determinarà la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la suspensió definitiva.
  
A més de l'esmentada llicència municipal d'obres, l'adjudicatari haurà d'obtenir els permisos, llicències i autoritzacions que calguen per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor adjudicatari, amb la documentació complementària presentada durant la tramitació de l'expedient i respectarà les condicions fixades per les diferents administracions que han participat en el procediment i, en especial, en la declaració d'impacte ambiental de 20 d'abril de 1999. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació d'aquesta central hortofructícola.
  
Contra aquest acord, que posa fi a la via administrativa, es podrà interposar recurs potestatiu de reposició davant el Govern Valencià en el termini d'un mes, comptador des de l'endemà de la notificació, d'acord amb el que estableixen els articles 116.1 i 117.1 de la Llei 4/1999 de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquest, de conformitat amb el que l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjudici que puga interposar qualsevol altre recurs que considere oportú.
  
València, 23 de novembre de 1999
  
El conseller secretari del Govern Valencià, en funcions,
  
JOSÉ LUIS OLIVAS MARTÍNEZ